b'\n_START_ARTICLE_\nHeretija\n_START_SECTION_\nIstorija\n_START_PARAGRAPH_\nSenov\xc4\x97je \xc4\x8dia gyveno herai (\xc5\xbeinomi kaip erai), sud\xc5\xbeai, tchilbai ir lbinai. Kartu \xc5\xa1ios gentys buvo vadinamos heretais ir pakluso Kaukazo Albanijai. Jai nusmukus, Heretija buvo palaipsniui prijungta prie Kaukazo Iberijos ir suformavo vien\xc4\x85 jos kunigaik\xc5\xa1tyst\xc4\x99 (saeristavo) V a., o jos gyventojai tapo gruzinais. Tuo metu Heretija prad\xc4\x97ta min\xc4\x97ti gruzin\xc5\xb3 ra\xc5\xa1tuose. Tradicija teigia, kad jos pavadinimas kilo nuo legendinio patriarcho Herojaus, Tergamo s\xc5\xabnaus, kuris \xc4\xafk\xc5\xabr\xc4\x97 Hereto miest\xc4\x85 (v\xc4\x97liau \xc5\xbeinoma kaip Chorasa) prie Alazanio up\xc4\x97s._NEWLINE_U\xc5\xbe pastangas kovoje su u\xc5\xbekariautojais arabais Kartlijos valdovas (erismtavari) Archilas atidav\xc4\x97 Heretij\xc4\x85 Bagrationams VIII a. vidury. Mirus paskutiniams Kartlijos valdovams Jonui ir Juan\xc5\xa1erui, Heretija i\xc5\xa1pl\xc4\x97t\xc4\x97 valdas ir 787\xc2\xa0m. \xc4\xafk\xc5\xabr\xc4\x97 nepriklausom\xc4\x85 kunigaik\xc5\xa1tyst\xc4\x99, kurios sostin\xc4\x97 buvo \xc5\xa0ekis. Heretijos presti\xc5\xbeas i\xc5\xa1kilo 893\xc2\xa0m., kai jos valdovas Hamamas tapo karaliumi. Sunerim\xc4\x99s d\xc4\x97l Heretijos galios, Kachetijos kunigaik\xc5\xa1tis Kvirik\xc4\x97 I (892\xe2\x80\x93918\xc2\xa0m.) sudar\xc4\x97 s\xc4\x85jung\xc4\x85 su Abchazijos karaliumi Konstantinu III ir 915\xc2\xa0m. u\xc5\xbepuol\xc4\x97 Heretijos valdov\xc4\x85 Adarnas\xc4\x99 II Patrikios (897\xe2\x80\x93943\xc2\xa0m.). Jie u\xc5\xbe\xc4\x97m\xc4\x97 ir pasidalino Heretij\xc4\x85, bet Adarnas\xc4\x97 greitai atgavo, k\xc4\x85 prarad\xc4\x99s. Jo s\xc5\xabnus ir \xc4\xafp\xc4\x97dinis I\xc5\xa1khanikas (943\xe2\x80\x93951\xc2\xa0m.) vald\xc4\x97 su motina Dinara, Klard\xc5\xbeetijos princo Gurgeno IV (918\xe2\x80\x93941\xc2\xa0m.) seserimi. Jiems teko pripa\xc5\xbeinti stipresn\xc4\x97s kaimyn\xc4\x97s Deilamo kunigaik\xc5\xa1tyst\xc4\x97s, kuri\xc4\x85 vald\xc4\x97 Salaridai (Irano Azerbaid\xc5\xbeanas), vir\xc5\xa1enyb\xc4\x99. 950\xc2\xa0m. I\xc5\xa1khanikas pasinaudoj\xc4\x99s pilietiniu karu Salarid\xc5\xb3 valdose, nustojo mok\xc4\x97ti duokl\xc4\x99 ir v\xc4\x97l tapo nepriklausomu. Jam valdant heretai apleido monofyzitizm\xc4\x85 ir per\xc4\x97m\xc4\x97 gruzin\xc5\xb3 ortodoks\xc5\xb3 tik\xc4\x97jim\xc4\x85._NEWLINE_Kitas Heretijos valdovas Jonas (Ioane Senekerim, 951\xe2\x80\x93959\xc2\xa0m.) prijung\xc4\x97 dal\xc4\xaf Albanijos ir kalnuot\xc4\x85 Tzanarij\xc4\x85 Ryt\xc5\xb3 Gruzijoje. Po jo mirties, atrodo, vietin\xc4\x97 dinastija i\xc5\xa1nyko ir \xc5\xa1al\xc4\xaf u\xc5\xbe\xc4\x97m\xc4\x97 Kachetijos chorvyskupas Kvirik\xc4\x97 II (929\xe2\x80\x93976\xc2\xa0m.). V\xc4\x97liau d\xc4\x97l srities kovojo jo \xc4\xafp\xc4\x97diniai Dovydas (976\xe2\x80\x931010\xc2\xa0m.) ir Gruzijos karalius Bagratas III, siek\xc4\x99s sujungti gruzin\xc5\xb3 \xc5\xbeemes. Kitas Kachetijos valdovas Kvirike III Didysis (1010\xe2\x80\x931037\xc2\xa0m.) galutinai prijung\xc4\x97 Heretij\xc4\x85 prie \xe2\x80\x9ekach\xc5\xb3 ir ran\xc5\xb3 karalyst\xc4\x97s\xe2\x80\x9c apie 1020\xc2\xa0m. Kai Gruzijos karalius Dovydas IV u\xc5\xbe\xc4\x97m\xc4\x97 karalyst\xc4\x99 1104\xc2\xa0m., Heretija tapo Gruzijos kunigaik\xc5\xa1tyste. Gruzijos valdym\xc4\x85 Heretijoje pertrauk\xc4\x97 Eldiguzidai i\xc5\xa1 Azerbaid\xc5\xbeano, Chorezm\xc5\xa1achai ir Ilchanatas. Galutinai \xc5\xbelugus vieningai Gruzijos karalystei 1466\xc2\xa0m., Heretij\xc4\x85 vald\xc4\x97 Kachetija. Heretijos vardas i\xc5\xa1nyko i\xc5\xa1 ra\xc5\xa1t\xc5\xb3 valdant Kara Kojunlu, Ak Kojunlu, Safavidams ir Osman\xc5\xb3 imperijai.'